**Участие на хор „Св. Климент Охридски“ София в XVI православен хоров фестивал в Поморие**

**Шестнадесетият фестивал на православната църковна музика „ Света Богородица - Достойно есть“ се състоя в Поморие от 7 до 11 юни 2019г. Участваха над 20 хорови състави от България, Русия, Сърбия, Украйна, Молдова, Холандия и др., както и солови изпълнители.**

**Значимостта на фестивала е първо в качеството на участниците, подбрани от професионалното жури и второ в огромния като мащаб и художествена стойност хоров и солистичен репертоар, представен на фестивалните концерти. Това е музикален форум за източно и западно православно пеене в три категории: 1. Православни църковни хорове 2. Източно пеене 3. Смесени и еднородни хорове или вокални ансамбли. В прекрасния молитвен храм „ Рождество на Пресвета Богородица“ оживяват произведения от най-старите майстори до съвременни автори в областта на православната музика.**

**Представянето на камерния смесен хор „ Св. Климент Охридски“ при едноименния храм в София с диригент доцент доктор Ванилия Кисьова и тази година се отличи с включването на стойностна съвременна църковна музика. За пръв път бяха представени произведенията „Благослови душе моя , Господа“( Псалом 103) и „ Отче наш“ от протоиерей Кирил Попов. Второто произведение, което е обработка по източен напев глас 5 хорът изпълни с молитвен звук и отчетлива дикция. Звучността преливаше плавно от унисони в партиите до четириглас и водеше слушателя към размисъл и преклонение. Съвсем друга беше изразителността на хора в „Псалом 103“. Богатството на гласовете бе разкрито в по-широки динамични амплитуди и темброви контрасти. Особено впечатление направи финалната част с имитация на камбанен звън върху текста „Слава Ти , Господи, сотворившему вся.“ В програмата си хорът изпълни на високо професионално ниво „Во царствии твоем“ из „Литургия“ от Апостол Николаев(Струмски). Това е творба с четиригласно изложение и смесена фактура. Блаженствата са изложени диалогично между хоровите партии и гласовете се събират в убедителен финал-форте на текста „ Радуйтеся и веселитеся“.**

**В концертната изява бе представен и още един български съвременен композитор, представител на източния ортодоксален стил – Стоян Бабеков с „ Достойно есть №3“, както и композицията „ Хвалите имя Господне“ оп.33 №5 по Киевский роспев от Павел Чесноков. За финал хор „ Св. Климент Охридски изпя „Многая лета“ от Петър Динев.**

**Красивото пеене и професионализъм на певците от хор „Св. Климент Охридски“ с диригент доц. д-р Ванилия Кисьова бе богато възнаградено от аплодисментите на слушателите , изпълнили църковния храм „ Рождество на Пресвета Богородица“ и лични поздравления от Негово Високопреосвещенство Сливенския митрополит Йоаникий, патрон на фестивала.**

**Таня Христова- диригент на църковния хор в катедралния храм „ Александър Невски“- София**